《隋四主》
明代·郭之奇

六茹秉政假黄钺，身骑虎背噬黑獭。龙首山头玄象昭，朱雀门前王气剟。

江东三百中原合，曙星一旦光天豁。南北从兹定一尊，周灭陈倾难再割。

兼国依稀嬴政齐，传家亦与亡胡埒。诗书毁弃独刑名，密网严科那许脱。

杀人庭殿法奚为，囚子东宫根自拨。大事何堪付畜生，八荒已任阿摩挞。

侈心逸志日悠悠，春渠秋海时活活。普天同怨尽予仇，御衣溅血谁相抹。

为侗为侑总虚名，布席礼佛空哀怛。我闻以力服人者，前秦后隋同衣钵。

虐我繇来必众仇，殴民岂得逃天夺。古往今来共一轮，此兴彼丧休嗟咄。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。